b"\n_START_ARTICLE_\n\xc4\x8carovnica iz Blaira\n_START_SECTION_\nLegenda\n_START_PARAGRAPH_\nZgodba za film je legenda, ki sta si jo izmislila S\xc3\xa1nchez in Myrick. Podrobneje je bila opisana v dokumentarcu Prekletstvo \xc4\x8carovnice iz Blaira (The Curse of the Blair Witch), ki je bil predvajan na programu SciFi Channel leta 1999 ob izidu \xc4\x8carovnice iz Blaira. S\xc3\xa1nchez in Myrick sta ustvarila tudi spletno stran, kjer je legenda \xc5\xa1e podrobneje opisana. _NEWLINE_Legenda opisuje nekatere umore in izginotja prebivalcev Blaira, Maryland (izmi\xc5\xa1ljen kraj blizu Burkittsvilla), od 18. do 20. stoletja. Prebivalci so za te dogodke krivili duh Elly Kedward, prebivalko Blaira, ki naj bi izvajala \xc4\x8darovni\xc5\xa1tvo leta 1785 in bila obsojena na smrt. Prekletstvo \xc4\x8carovnice iz Blaira predstavlja legendo kot resni\xc4\x8dno, saj jo prikazuje skozi \xc4\x8dlanke v \xc4\x8dasopisih in intervjuje.\n_START_SECTION_\nVsebina\n_START_PARAGRAPH_\nOktobra 1994 so \xc5\xa1tudentje Heather, Mike in Josh nameravali posneti dokumentarec o zloglasni \xc4\x8carovnici iz Blaira. Odpravili so se v Burkittsville, Maryland in spra\xc5\xa1evali prebivalce o legendi. Doma\xc4\x8dini so jim povedali, da je pu\xc5\xa1\xc4\x8davnik Rustin Parr, ki je \xc5\xbeivel v gozdu, ugrabil in umoril osem otrok okrog leta 1940. \xc5\xa0tudentje prespijo v motelu in naslednji dan se odpravijo v gozdove Burkittsvilla, da bi raziskali legendo. Med potjo sre\xc4\x8dajo dva ribi\xc4\x8da in eden izmed njih jih posvari, da v gozdovih stra\xc5\xa1i. Prav tako jim pove o mladem dekletu Robin Weaver, ki je izginila leta 1888; ko se je vrnila je pripovedovala o ''stari \xc5\xbeenski, katere stopala se niso nikoli dotaknila tal.'' Drugi ribi\xc4\x8d pa tej zgodbi ne verjame. \xc5\xa0tudentje se odpravijo do Coffin Rocka, kjer so v 19. stoletju na\xc5\xa1li pet mo\xc5\xa1kih umorjenih v smislu obreda, njihova trupla pa so izginila._NEWLINE_Odpravijo se bolj globoko v gozd, kjer naslednji dan najdejo nekak\xc5\xa1no staro pokopali\xc5\xa1\xc4\x8de s sedmimi majhnimi spomeniki. Tam se tudi utaborijo. Tisto no\xc4\x8d sli\xc5\xa1ijo premikanje vej iz vseh strani okoli \xc5\xa1otora toda menijo, da gre za \xc5\xbeivali ali doma\xc4\x8dine. Naslednji dan se \xc5\xbeelijo vrniti do avtomobila, vendar jih prej ujame tema zato se spet utaborijo. Tudi to no\xc4\x8d sli\xc5\xa1ijo \xc5\xa1u\xc5\xa1ljanje vej, vendar ne vedo kdo ali kaj to povzro\xc4\x8da. _NEWLINE_Zjutraj najdejo tri podobne spomenike kot so jih na\xc5\xa1li prej, kar jih prestra\xc5\xa1i. Tekom dneva Heather za\xc4\x8dne pogre\xc5\xa1ati zemljevid in Mike prizna, da je ga je prej\xc5\xa1nji dan vrgel stran, zato ga Heather in Josh jezna napadeta. Zavejo se, da so se izgubili, zato se odlo\xc4\x8dijo iti na jug. Tako prispejo do dela, kjer je ogromno \xc4\x8dloveku podobnih lutk narejenih iz vej, ki visijo iz dreves. Tudi tisto no\xc4\x8d sli\xc5\xa1ijo zvoke, skupaj s smejanjem otrok in drugimi \xc4\x8dudnimi zvoki. Potem, ko neznana sila za\xc4\x8dne tresti \xc5\xa1otor, v paniki pobegnejo in se skrijejo po gozdu do zore. _NEWLINE_Ko se vrnejo do \xc5\xa1otora odkrijejo, da so njihove stvari razmetane. Nadaljujejo s hojo, kjer pridejo do reke, katero so pre\xc4\x8dkali \xc5\xbee prej. Ugotovijo, da so hodili v krogu, kljub temu, da so hodili ves \xc4\x8das proti jugu. Josh za\xc4\x8dne za vso dogajanje obto\xc5\xbeevati Heather, saj ves \xc4\x8das snema vso dogajanje. _NEWLINE_Josh naslednje jutro izgine in Heather ter Mike ga nekaj \xc4\x8dasa i\xc5\xa1\xc4\x8deta, nato pa nadaljujeta pot. Tisto no\xc4\x8d sli\xc5\xa1ita Joshove krike, vendar ga ne moreta izslediti zaradi teme. Menita, da so Joshovi kriki le prevara \xc4\x8darovnice, da bi ju zvabila iz \xc5\xa1otora. _NEWLINE_Naslednji dan Heather najde nekaj palic, ki so zvezane z Joshovo majico. Ko jih razpre, v njej najde krvave made\xc5\xbee, zob, nekaj las in nekaj kar je videti kot kos jezika. \xc4\x8ceprav jo odkritje prestra\xc5\xa1i se odlo\xc4\x8di, da ne bo povedala Miku. Tisto no\xc4\x8d Heather posname opravi\xc4\x8dilo svoji, Joshovi in Mikovi dru\xc5\xbeini, ter prevzame odgovornost za vso dogajanje. _NEWLINE_Spet sli\xc5\xa1ita Joshove krike, ki ju privedejo do stare zapu\xc5\xa1\xc4\x8dene hi\xc5\xa1e, ki ima po stenah polno krvavih made\xc5\xbeev otro\xc5\xa1kih rok. Mike ste\xc4\x8de po stopnicah navzgor, Heather pa mu sledi. Mike trdi, da sli\xc5\xa1i Josha v kleti zato ste\xc4\x8de dol, Heather pa mu sku\xc5\xa1a slediti. Ko pride do kleti, Mika neznana sila napade, zato odvr\xc5\xbee kamero in pade v ti\xc5\xa1ini. Heather v krikih pride do kleti, kjer najde Mika obrnjenega proti kotu. Neznana sila napade tudi Heather, ki odvr\xc5\xbee kamero in nastane ti\xc5\xa1ina. Kamera snema \xc5\xa1e nekaj \xc4\x8dasa, nato pa ugasne."